ውጪ የሚኖሩ ኢትዮጵያውያን ተሳትፎአቸውን እንዲያጠነክሩ ተጠየቀ
 – ከሀገር ውጪ የሚኖሩ ከ2 ነጥብ 5 ሚሊዮን በላይ ኢትዮጵያውያንና ትውልደ ኢትዮጵያውያን የሚፈጥሩት የልማት አቅም ትልቅ በመሆኑ ተሳትፎአቸውን አጠናክረው እንዲቀጥሉ ምክትል ጠቅላይ ሚኒስትርና የትምህርት ሚኒስትር ደመቀ መኮንን ጠየቁ፡፡የዳያስፖራ ፖሊሲ ይፋ መሆንን አስመልክቶ በውጭ ለሚኖሩ ኢትዮጵያውያንና ትውልደ ኢትዮጵያውያን እንዲሁም የላቀ አስተዋፅኦ ላደረጉ ድርጅቶች በተዘጋጀው የምስጋና ስነ ስርዓት ላይ የተገኙት ምክትል ጠቅላይ ሚኒስትርና የትምህርት ሚኒስትር ደመቀ መኮንን መንግስት የዳያስፖራውን የልማት አቅም በመገንዘቡ ለተሳትፎአቸው ምቹ ሁኔታ ለመፍጠር ጥረት ሲያደርግ መቆየቱን ተናግረዋል፡፡በኢትዮጵያ በተፈጠረው ምቹ ሁኔታም ዲያስፖራው በኢንቨስትመንት፣ በስራ እድል ፈጠራና በዴሞክራሲ ስርዓት  ግንባታ እያደረጉት ያሉት አስተዋፅኦ እየላቀ መምጣቱን አመልክተዋል፡፡ከ 2 ነጥብ 5 ሚሊዮን በላይ ኢትዮጵያውያን ዳያስፖራዎች መኖራቸው የጠቆሙት  ምክትል ጠቅላይ ሚኒስትር ደመቀ እነዚህም እንደ ህዳሴው ግድብ ያሉት ግዙፍ ፕሮጀክቶች እያደረጉት ያለው አስተዋፅኦና ተሳትፎ ተጠናክሮ ሊቀጥል ይገባል ብለዋል፡፡6 ሺ ሜጋዋት የኤሌክትሪክ ሃይል የሚያመነጨውን ታላቁ የኢትዮጵያ ህዳሴ ግድብ ግንባታ ለአፍታም እንደማያቋርጥ  ምክትል ጠቅላይ ሚኒስትር  ደመቀ መኮንን አረጋግጠዋል ፡፡የውጭ ጉዳይ ሚኒስትር ዶክተር ቴዎደሮስ አድሓኖም በበኩላቸው የመልማት ጥረታቸን አንዱ መግለጫ የሆነውን የህዳሴ ግድብ ግንባታ ለማደናቀፍ የሚፍጨረጨሩትን ጥቂት የግብፅ ፖለቲከኞች አፍራሽ ተልእኮ ለመቀልበስና ስራውን ለማስቀጠል የዳያስፖራው ሚና ከየትኛውም ጊዜ መላቅ አለበት ብለዋል፡፡የግድቡን ግንባታ አስመልክቶ ፖለቲከኘቹ የሚያነሱትን አፍራሽ ተልእኮ ለመቋቋም ኢትዮጵያ ከግብፅ ጋር መስራቷን እንደምትቀጥልም የውጭ ጉዳይ ሚኒስትሩ ተናግረዋል፡፡በንግድ፣በቴክኖሎጂ ሽግግርና በኢንቨስትመንት ከፍተኛ አስተዋፅኦ እያደረጉ የሚገኙት የዳያስፖራ አባላት በገፅታ ግንባታና በሀገር ደህንነትም አምባሳደሮች በመሆን ተሳትፎአቸው አጠናክረው እንዲቀጥሉ ዶክተር ቴዎድሮስ አደሓኖም አሳስበዋል፡፡የዳያስፖራ አባላቱም ከ125 ሺ ዶላር እስከ ከ1 ሚሊዮን ዶላር በላይ የሚደርስ ቦንድ  ለመግዛት ቃል ገብተዋል፡፡እንደ ኢሬቴድ ዘገባ  ኢትዮጵያውያኑና ትውልደ ኢትዮጵያውያኑ ወደፊትም በግድቡም ሆነ አጠቃላይ በሀገር ግንባታ የሚያደረጉት ተሳትፎ ተጠናክሮ እንደሚቀጥል ተናግረዋል፡፡